Serie A: „Black Friday” – megdöbbentő címlap az olasz sportnapilapt
Olasz labdarúgás olasz fociSerie ACorriere dello Sport
CS. M. 2019.12.05 10:00 Frissítve: 2019.12.06 14:30
A Corriere dello Sport nevű olasz sportnapilap „Black Friday” felirattal jelent meg csütörtök reggel, a címlap főszereplői Romelu Lukaku (Inter), valamint Chris Smalling (AS Roma). Ennek apropója nem más, mint a pénteken 20.45-től kezdődő olasz bajnoki rangadó a két együttes között.
Megosztó címmel jelent meg az olasz lap
Az olasz futballban különösen érzékeny téma a rasszizmus, hiszen a közelmúltban több, ehhez kapcsolódó botrány is kitört a bajnoki mérkőzéseken. Az olasz lap ehhez képest az elsőre igencsak meghökkentő „Black Friday” címlappal jelent meg, ám a mellé írt szöveg árnyalja a képet.
A Corriere dello Sport a cím után azzal folytatja, hogy Lukaku, valamint Smalling is a nyáron érkezett az új klubjához, ráadásul mind a ketten a Manchester Unitedból. Ezen felül rendkívül fontos tagjává váltak az új egyesületüknek, valamint jóval előrébb tart velük az Inter és Roma, mint a legutóbbi idényben. Kiemelik továbbá, hogy Lukaku és Smalling is sokat küzd a rasszizmus ellen.
Az olvasók véleménye ennek ellenére is alaposan megoszlik a hozzászólások alapján. Valaki a szövegkörnyezettől függetlenül is kifejezetten erős, botrányos címnek tartja a „Fekete Péntek” megnevezést, mások egyszerűen olvasócsalogató címként emlegetik, de vannak olyanok is akik teljesen ártalmatlannak tartják.
Az AS Roma hivatalos közösségi oldala egyébként igencsak aktív, ráadásul a humort sem veti meg. A „farkasok” természetesen ezt a címlapot sem hagyhatták szó nélkül. Az Inter még nem reagált.
Az európai rasszizmusellenes szervezet (FARE) sem ment el szó nélkül az olasz sportnapilap címadása mellett. „A média táplálja a rasszizmust nap mint nap” – így jelent meg egy bejegyzés a szervezet oldalán.
A Serie A-ban visszatérő probléma a rasszizmus: az elmúlt időszakban többek között Romelu Lukaku és a Bresciában futballozó Mario Balotelli is azt nyilatkozta, inzultálták a lelátóról mérkőzés közben. Múlt héten mind a 20 olasz élvonalbeli klub aláírta azt a nyílt levelet, amelyben deklarálják a közös szándékot a rasszizmus visszaszorítására. Az Internazionale is reagált a Corriere dello Sport címlapjára. „A labdarúgás szenvedély, kultúra, testvériség. Most és mindenkor elzárkózunk a diszkriminációtól.”
A Corriere dello Sport cikkében némi magyarázattal szolgál a címre. „Lukaku és Smalling, a korábbi manchesteri csapattársak – az Inter és a Roma jelenlegi példaképei – egymás ellen: a Scudetto és a Bajnokok Ligája-szereplés lesz a tét. A huhogó idióták arcába kell kiabálni, úgy, mint a gyerekek. Fekete péntek lesz, de ez nem az a szokásos idény végi leárazás.”
Később az AC Milan is reagált közösségi oldalán. „Teljesen elfogadhatatlan a rasszizmus ilyesfajta figyelmen kívül hagyása. Nem maradunk csendben ebben az ügyben...”
It is totally unacceptable to see such casual ignorance on racism. We will not stay silent on this issue...
Ön mit gondol a Corriere dello Sport címlapjáról? Mondja el véleményét a hozzászólások között!
20.45: Inter–Roma (Tv: Digi Sport1)